b'\n_START_ARTICLE_\nJo\xc5\xbee Bole\n_START_SECTION_\n\xc5\xbdivljenje in delo\n_START_PARAGRAPH_\nAkademik Bole, vodilni Slovenski malakolog (strokovnjak za mehku\xc5\xbece), je leta 1953 diplomiral na ljubljanski Prirodoslovno matemati\xc4\x8dni fakulteti ter 1960 doktoriral na Biotehni\xc5\xa1ki fakulteti v Ljubljani. Leta 1959 je postal sodelavec Biolo\xc5\xa1kega in\xc5\xa1tituta Jovana Had\xc5\xbeija pri Slovenski akademiji znanosti in umetnosti ter bil od 1973 njegov upravnik. Morfolo\xc5\xa1ko je obdelal mnogo vrst pol\xc5\xbeev in Ku\xc5\xa1\xc4\x8derjevo kongerijo (znanstveno Congeria kusceri), edino \xc5\xbeive\xc4\x8do podzemeljsko \xc5\xa1koljko. Had\xc5\xbeijev filogenetski sistem \xc5\xbeivali je dopolnil z novimi pogledina evolucijo mehku\xc5\xbecev. Mnogo raziskav je posvetil ekologiji in zoogeografiji podzemeljskih mehku\xc5\xbecev. Vnesel je nove pogede v ekolo\xc5\xa1ko klasifikacijo podzemeljskih vrst pol\xc5\xbeev. Razvojno bogate in zaradi endemitov svojevrstne favne mehku\xc5\xbecev z zahodnobalkanskega obmo\xc4\x8dja je razlo\xc5\xbeil glede na geomorfolo\xc5\xa1ka dogajanja v preteklosti. Veliko se je ukvarjal z zoocenotskim raziskovanjem posameznih obmo\xc4\x8dij Slovenije in s problematiko varstva narave. Njegove raziskave sodijo v vrh zoolo\xc5\xa1kih raziskovanj v nekdanji Jugoslaviji in so pomembno prispevale k poznavanju mehku\xc5\xbecev na ju\xc5\xbenoevropskem obmo\xc4\x8dju. Od 23. maja 1985 je bil redni \xc4\x8dlan Slovenske akademije znanosti in umetnosti. Napisal in objavil je ve\xc4\x8d knjig in znanstvenih \xc4\x8dlankov. Bil je tudi urednik zbirke Catalogus faunae Jugoslaviae.'